Verdagtes vas vir kinderpornografieArgieffoto Twee verdagtes, onderskeidelik 17 en 79 jaar oud, is Woensdag in hegtenis geneem vir die besit van kinderpornografie. Die 79-jarige verdagte gaan na verwagting Vrydag in die Pinetown-landdroshof in Durban verskyn. Volgens kapt. Nqobile Gwala, polisiewoordvoerder, het die 17-jarige verdagte reeds Donderdag in die Ramsgate-landdroshof in Margate verskyn. Die polisie het verlede Vrydag inligting ontvang oor dié verdagte wat in die besit van kinderpornografie is. ŉ Soektog het gevolg, waartydens die polisie beslag gelê het op ŉ selfoon. Niemand is in daardie stadium in hegtenis geneem nie. ŉ Saak van die besit van kinderpornografie is by die Margate-polisiekantoor oopgemaak en ŉ ondersoek is van stapel gestuur. Die verdagtes is eers byna ŉ week later in hegtenis geneem. Nóg ŉ verdagte, wat amper drie jaar gelede in hegtenis geneem is, is Woensdag in die Pinetown-streekshof in Durban gevonnis tot vyf jaar tronkstraf vir die besit van kinderpornografie. John Travis Turnham (24) se huis in Kinley Place in Westville is op 19 September 2017 deur die polisie deursoek. Hulle het beslag gelê op ŉ selfoon en drie hardeskywe waarop kinderpornografie was. Hy is onmiddellik in hegtenis geneem en het al verskeie kere in die hof verskyn.